Annette Lind (S), 2014-06-04:
Nu vil jeg rigtig gerne have Dansk Folkepartis ordfører til med hånden på hjertet at svare på, om vi ikke havde en aftale.
Det, der er sket, er, at vi havde en klar aftale om, at vi ikke skulle have en høring alene om de muslimske friskoler.
Vi vil rigtig gerne have en stor høring, hvor de muslimske friskoler indgår, om friskolerne.
Det var vores helt klare aftale, og nu har Liberal Alliance og Dansk Folkeparti så i stedet for lagt den her forespørgselsdebat i salen, så vi specifikt kunne diskutere de muslimske friskoler.
Vi havde en klar aftale med Dansk Folkeparti og med resten af partierne om at lave den her høring, men den har DF brudt ved at lave den her forespørgselsdebat.
Vi har egentlig for ganske nylig haft fornøjelsen af at diskutere de frie grundskoler her i salen, og jeg vil gerne sige igen, at for os Socialdemokrater er de frie grundskoler et alternativ til folkeskolen for de forældre, der af pædagogiske, idépolitiske eller religiøse årsager ønsker en særlig skolegang for deres børn.
De frie grundskoler giver på den måde en større mangfoldighed på skoleområdet, og det gælder også i de muslimske friskoler.
Samtidig har vi brugt endnu mere tid i de seneste år på at diskutere samfundets fælles skole, og hvordan vi egentlig får en endnu stærkere folkeskole.
For vores mål er som Socialdemokrater helt klart, at der alle steder skal være en god lokal folkeskole, som skal være førstevalget for forældrene.
Det er kernevelfærd for os, at vi alle steder her i landet har en folkeskole, hvor børn bliver dygtige og glade af at gå i skole.
Når det så er sagt, forventer jeg selvfølgelig også, at de frie grundskoler løfter deres del af det sociale ansvar, at de lever op til de krav, som vi stiller til dem.
Det gælder, uanset om friskolerne skiller sig ud pædagogisk, idépolitisk eller alt efter religion.
Vi stiller krav om, at friskolerne forbereder eleverne til at leve i et samfund som det danske med frihed og folkestyre, og at eleverne lærer om frihed og menneskerettigheder og ikke mindst om ligestilling.
Vi vil ikke være med til, at skoler indoktrinerer eller er ekstremistiske.
For os er det vigtigt for fundamentet for vores børn, at vi har skoler, hvor demokratiet er i højsædet, og det er også en af grundene til, at vi tilbage i marts her i Folketingssalen var med til at give friskoleeleverne ret til at danne elevråd.
Vi ønsker skoler, som er demokratiske i hverdagen.
Sagt lidt kortere, så stiller vi mange gode og nødvendige krav til landets friskoler, og lever skolerne ikke op til de krav, skal de selvfølgelig ikke have det statstilskud.
Så enkelt er det egentlig.
For så sent som i marts måned sagde Liberal Alliances ordfører her på talerstolen, at det ville være fatalt at indskrænke friheden endnu mere for disse skoler.
Samtidig sagde ordføreren, at de frie skoler skal leve op til et højt fagligt niveau, og at det gør de.
Det er derfor nye toner fra Liberal Alliance.
Jeg synes, at det er vigtigt, at vi følger friskolerne tæt.
Med det vil jeg sådan set
Vi har nogle gode rammer for friskolerne, som giver forældrene mulighed for at vælge en anden type skole, og samtidig stiller vi høje krav til skolerne.
Hvis det står til os Socialdemokrater, skal vi fortsætte med det.
På vegne af Socialdemokraterne, Radikale Venstre, Socialistisk Folkeparti, Enhedslisten, Venstre og Konservative Folkeparti vil jeg gerne oplæse følgende:
Forslag til vedtagelse »Folketinget ser de frie grundskoler som et grundlovssikret alternativ til en stærk folkeskole.
De frie grundskoler er og skal vedblive med at være skoler for alle børn uanset social baggrund og skal vedblive at være en skoleform med ret til alternativ pædagogik, religiøst livssyn og idepolitisk grundlag til den lokale folkeskole.
Det er et grundlæggende krav i friskoleloven, at de frie grundskoler efter deres formål og i hele deres virke skal forberede eleverne til at leve i et samfund som det danske med frihed og folkestyre samt udvikle og styrke elevernes kendskab til og respekt for grundlæggende frihedsrettigheder, herunder ligestilling mellem kønnene.
Jævnfør loven om frie grundskoler, er skoler, som ikke lever op til disse krav, ikke berettiget til statstilskud.
Kvalitets- og Tilsynsstyrelsen under Undervisningsministeriet fører tilsyn med, om de frie grundskoler opfylder kravene i friskoleloven.«